Komisijos reglamentas (EB) Nr. 2182/98
1998 m. spalio 9 d.
iš dalies pakeičiantis Reglamentą (EEB) Nr. 1848/93, nustatantį išsamias Tarybos reglamento (EEB) Nr. 2082/92 dėl žemės ūkio ir maisto produktų specifinių savybių sertifikatų taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2082/92 dėl žemės ūkio ir maisto produktų specifinių savybių sertifikatų [1], ypač jo 20 straipsnį,
kadangi 1993 m. liepos 9 d. Komisijos reglamento (EEB) Nr. 1848/93, nustatančio išsamias Tarybos reglamento (EEB) Nr. 2082/92 dėl žemės ūkio ir maisto produktų specifinių savybių sertifikatų taikymo taisykles [2] su paskutiniais pakeitimais, padarytais Reglamentu (EB) Nr. 2515/94 [3], 4 straipsnio 2 dalis leidžia imtis veiksmų, kad visuomenė Bendrijos kalbomis būtų informuota apie nuorodos "tradicinės ypatybės užtikrintos" ir emblemos reikšmę; kadangi veiksmai, kurių buvo imtasi, ypač gamintojams, platintojams ir vartotojams skirta Bendrijos kampanija, akivaizdžiai buvo naudingi ir efektyvūs;
kadangi atsižvelgiant į veiksmų, kurių buvo imtasi, siekiant, kad visuomenė būtų informuota apie Reglamentą (EEB) Nr. 2082/92 bei jame numatytą nuorodą ir emblemą, teigiamą poveikį, Reglamente (EEB) Nr. 2037/93 [4] su paskutiniais pakeitimais, padarytais Reglamentu (EB) Nr. 1726/98 [5], nustatytas laiko tarpas turėtų būti pratęstas ketveriems metams tam, kad būtų galima tęsti šiuos veiksmus ir jų poveikis stiprėtų;
kadangi šiame reglamente numatytoms priemonėms pritaria Specifinių savybių sertifikatų komitetas,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1848/93 4 straipsnio 2 dalis iš dalies pakeičiama taip:
1) žodis "penkerių" keičiamas žodžiu "devynerių";
2) pridedama ši pastraipa:
"Veiksmai, kurių buvo imtasi, turi būti įvertinti."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. spalio 9 d.